Document ID: 32004D0636

32004D0636
L 304/209
SLUŽBENI LIST EUROPSKE UNIJE
ODLUKA VIJEĆA
od 29. travnja 2004.
o zaključku Europske zajednice o Protokolu o pristupanju Europske zajednice Europskoj organizaciji za sigurnost zračne plovidbe
(2004/636/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 80. stavak 2., u vezi s prvom rečenicom prvog podstavka njegovog članka 300. stavka 2. i drugog podstavka članka 300. stavka 3.,
uzimajući u obzir prijedlog Komisije,
uzimajući u obzir pristanak Europskog parlamenta (1),
budući da:
(1)
Zagušenje u zračnom prostoru i predstojeća primjena jedinstvenog europskog zračnog prostora zahtijevaju poduzimanje hitnih mjera na razini Zajednice i u okviru Europske organizacije za sigurnost zračne plovidbe (Eurocontrol).
(2)
Zajednica ima isključivu nadležnost ili zajedničku nadležnost sa svojim državama članicama u određenim područjima koja pokriva Međunarodna konvencija Eurocontrol koja se odnosi na Suradnju na ostvarenju sigurnosti zračne plovidbe od 13. prosinca 1960., s raznim izmjenama, i prema pročišćenom tekstu Protokola otvorenog za potpisivanje 27. lipnja 1997. (revidirana Konvencija). Pristup Zajednice Eurocontrol-u s ciljem izvršavanja tih ovlasti omogućen je odredbom iz članka 40. revidirane Konvencije.
(3)
Zajednica je sa Ugovornim strankama Eurocontrol-a u ime Zajednice pregovarala o Protokolu o pristupanju Europske Zajednice Eurocontrolu (Protokol).
(4)
Protokol je potpisan u Bruxellesu 8. listopada 2002. u ime Zajednice, podliježući njegovom zaključku.
(5)
U skladu s uzajamnim obvezama suradnje Zajednice i država članica, Zajednica i države članice koje su članovi Eurocontrola trebaju istodobno ratificirati Protokol i revidiranu Konvenciju kako bi se osigurala cjelovita, jedinstvena primjena njezinih odredbi unutar Zajednice.
(6)
Protokol se treba odobriti,
ODLUČILO JE:
Članak 1.
Protokol o pristupanju Europske zajednice Europskoj organizaciji za sigurnost zračne plovidbe ovime se odobrava u ime Zajednice.
Tekst Protokola priložen je ovoj Odluci.
Članak 2.
Predsjednik Vijeća se ovime ovlašćuje da imenuje osobu ili osobe nadležne predati instrument ratifikacije Vladi Kraljevine Belgije u ime Zajednice, a u skladu s člankom 9. stavkom 2. Protokola, zajedno sa izjavom o nadležnosti priloženoj ovoj Odluci.
Instrument kojim Zajednica ratificira Protokol predat će se istodobno sa instrumentima kojima sve države članice ratificiraju Protokol i revidiranu Konvenciju.
Sastavljeno u Luksemburgu 29. travnja 2004.

Labels: 13
15
5